*18 Νοεμβρίου 2022*

*Δελτίο τύπου*

**Ετήσια Γενική Συνέλευση Εμπορικού και Βιομηχανικού Επιμελητηρίου Αμμοχώστου  2022**

Πραγματοποιήθηκε την Πέμπτη, 17 Νοεμβρίου 2022, στην Αγία Νάπα, η Ετήσια Γενική Συνέλευση του Εμπορικού και Βιομηχανικού Επιμελητηρίου Αμμοχώστου για το έτος 2022. Η φετινή Συνέλευση είχε επετειακό χαρακτήρα καθώς συμπληρώνονται 70 χρόνια από την ίδρυση του Επιμελητηρίου το 1952.

Χαιρετισμό απεύθυναν η Υπουργός Ενέργειας, Εμπορίου και Βιομηχανίας κα. Νατάσα Πηλείδου, εκ μέρους του Προέδρου του ΚΕΒΕ κου. Χριστόδουλου Αγκαστινιώτη ο Αντιπρόεδρος Τουρισμού του ΚΕΒΕ κος. Κώστας Γαλαταριώτης και ο Δήμαρχος Αμμοχώστου Δρ. Σίμος Ιωάννου, ενώ σύντομο χαιρετισμό απεύθυνε και ο Πανιερώτατος Μητροπολίτης Κωνσταντίας – Αμμοχώστου κ.κ. Βασίλειος.

Η Συνέλευση ολοκληρώθηκε με την ομιλία του Προέδρου του Επιμελητηρίου κου. Αυγουστίνου Παπαθωμά, μέσω της οποίας παρουσιάστηκαν οι θέσεις του Επιμελητηρίου για το συνεχιζόμενο άνοιγμα μερών της περίκλειστης πόλης της Αμμοχώστου, ως επίσης οι δράσεις που αποτέλεσαν το σημαντικό έργο που το Επιμελητήριο επιτέλεσε την χρονιά που πέρασε. Επίσης, κατά την ομιλία του κου. Παπαθωμά παρουσιάστηκε το Στρατηγικό πλάνο αναπτυξιακών έργων που το Επιμελητήριο ετοίμασε για την ελεύθερη επαρχία Αμμοχώστου. Κλείνοντας ο κος. Παπαθωμάς δήλωσε: «με βεβαιότητα μπορούμε να υποσχεθούμε ότι το Επιμελητήριο μας θα συνεχίσει να αγωνίζεται για: 1. Την επιστροφή στην κατεχόμενη Πόλη και Επαρχία μας, 2. Τη στήριξη και προώθηση των επιχειρήσεων των μελών μας όπου και να βρίσκονται, 3. Την ανάπτυξη και ευημερία της Ελεύθερης Επαρχίας Αμμοχώστου».

Τη Συνέλευση τίμησαν επίσης με την παρουσία τους ο Υπουργός Εργασίας και Κοινωνικών Ασφαλίσεων κος. Κυριάκος Κούσιος, ο Υπουργός Μεταφορών, Επικοινωνιών και έργων κος. Γιάννης Καρούσος, ο Υφυπουργός Τουρισμού κος. Σάββας Περδίος καθώς και Βουλευτές της επαρχίας Αμμοχώστου, κρατικοί αξιωματούχοι και επιχειρηματίες – μέλη του Επιμελητηρίου.